ÜZLETRÉSZ ADÁSVÉTELI SZERZŐDÉS

amely létrejött egyrészről az alábbi eladó (a továbbiakban: eladó)

**Szombathely Megyei Jogú Város Önkormányzata** (székhelye: 9700 Szombathely, Kossuth L. u. 1-3, törzskönyvi azonosító szám: 733656, adószáma: 15733658-2-18, statisztikai számjele: 15733658-8411-321-18, képviselője: Dr. Nemény András polgármester)

és másrészről az alábbi vevő (a továbbiakban: vevő)

**Delli Sport Invest AG** (székhely: Svájc, 4104 Oberwil, Mühlemattstrasse 24., cégjegyzék száma: CHE-323.455.407, regisztrációs száma: CH-280.3.026.354-0, képviseli: Martin Dellenbach igazgatóság elnöke)

együttesen szerződő felek között, az alulírott helyen és napon, az alábbi feltételek mellett:

1./ Szerződő felek egyezően adják elő, hogy Eladó 2.910.000 Ft, azaz Kettőmillió-kilencszáztízezer forint névértékű, 97%-os üzletrésszel rendelkezik a Haladás 1919 Labdarúgó Kft.-ben (a továbbiakban: Kft.), az üzletrésze kizárólag pénzbeli hozzájárulásból álló törzsbetétet képvisel.

Eladó 2.910.000 Ft, azaz Kettőmillió-kilencszáztízezer forint névértékű, 97%-os üzletrésze 1 db 30%-os, 900.000,- Ft (2.270 euro) névértékű üzletrészre, valamint 1 db 67%-os, 2.010.000,- Ft névértékű üzletrészre került felosztásra.

Jelen üzletrész adásvételi szerződés tárgyát az eladó az 1. pontban részletesen körülírt, felosztást követően létrejött 900.000,- Ft, azaz Kilencszázezer forint névértékű, 30%-os üzletrésze képezi.

2./ Eladó kijelenti, hogy az adásvétel tárgyát képező üzletrész – a többi tagot és a Kft-t megillető elővásárlási jog kivételével - per-, igény- és tehermentes, amelyért szavatol a vevőnek, továbbá úgy nyilatkozik, hogy az üzletrész adásvételi szerződés aláírásakor nincs, illetőleg azt követően sem merül fel olyan kötelezettség, amelyért helytállni tartozik. Kijelenti továbbá, hogy a Kft. könyvelése a szerződéskötés napjáig naprakészen tartalmazza a Kft. pénzügyi helyzetét, továbbá az üzletrész értékét és a Kft. működését érintő minden lényeges kérdésről a vevőt a valóságnak megfelelően tájékoztatta.

3./ Eladó eladja, Vevő megvásárolja az 1. pontban részletesen körülírt, felosztást követően létrejött 900.000,- Ft, azaz Kilencszázezer forint névértékű, 30%-os üzletrészt 900.000,- Ft, azaz Kilencszázezer forint vételáron. Szerződő felek a Kft-vel több évre szerződéssel rendelkező játékosok jelenlegi piaci értékét a következők szerint határozzák meg: Hári Kevin: 100.000 euro, Horváth Arnold: 10.000 euro. Figyelemmel arra, hogy ezen játékosok jövőbeni esetleges értékesítését is magában foglaló eredmény után járó osztalék a Vevőt is megilleti, szerződő felek megállapodnak abban, hogy ebben az esetben a Vevő:

- Hári Kevin játékjogának értékesítése esetén 30.000 euro-t,

- Horváth Arnold játékjogának értékesítése esetén 3.000 euro-t

fizet meg támogatásként közvetlenül az Eladó részére, az Eladó által megjelölt bankszámlára történő átutalással, a játékjog értékesítésére vonatkozó megállapodás aláírásától számított 30 napon belül.

Szerződő felek kijelentik, hogy az üzletrész adásvételi szerződés tárgyát képező üzletrész vételárát a társaság vagyonának, illetve tevékenységnek ismeretében határozták meg, amelyet a felek reálisnak fogadnak el.

Az Eladó tájékoztatja a Vevőt, hogy az üzletrész-értékesítési szándékát - a Polgári Törvénykönyvről szóló 2013. évi V. törvényben (a továbbiakban: Ptk.), illetve a társasági szerződésében előírtaknak eleget téve - a Kft-nek, illetve a Kft. tagjainak bejelentette, tekintettel arra, hogy a Kft. többi tagját és a Kft-t az üzletrészre vonatkozóan elővásárlási jog illeti meg.  A tagok és a Kft. az elővásárlási jogával nem élt. Az Eladó tájékoztatja továbbá a Vevőt arról is, hogy az üzletrész kívülálló személy részére történő átruházásához, illetve az üzletrész felosztásához a Kft. taggyűlése hozzájárult.

4./ Vevő kötelezettséget vállal arra, hogy a jelen szerződés aláírását követő 3 napon belül 900.000,- Ft, azaz Kilencszázezer forint összegű teljes vételárat megfizeti az Eladó részére, közvetlen banki átutalásos fizetési módozattal, OTP Bank Nyrt-nél vezetett 11747006-15733658-00000000 számú bankszámlájára történő teljesítéssel.

A fenti vételár teljesítésének időpontja annak az Eladó bankszámláján történő jóváírásának napja. Eladó a fenti bankszámlára történő átutalást saját kezeihez történő szerződésszerű teljesítésnek fogadja el.

5./ Eladó kijelenti, hogy a társasági szerződés szerinti törzsbetétjét teljes egészét igazoltan a társaság rendelkezésére bocsátotta, ezáltal a pénzbeli hozzájárulás szolgáltatási kötelezettségének eleget tett, ezen túlmenően a társasági szerződésben további mellékszolgáltatási kötelezettséget nem vállalt.

6./ Vevő kijelenti, hogy a Kft. társasági szerződését, valamint a Kft. által kötött valamennyi szerződést, továbbá a taggyűlési határozatait megismerte, és azokat magára nézve kötelezőnek fogadja el.

7./ Vevő a jelen üzletrész adásvételi szerződésből eredő változás-bejelentési kötelezettségének a jelen okirat aláírását követő 8 napon belül köteles eleget tenni. A tagsági jogviszonyból eredő jogok és kötelezettségek a vevőt a fenti bejelentés időpontjától kezdődően illetik meg, illetve terhelik.

8./ A szerződő felek megállapodnak, hogy amennyiben a Kft. által működtetett labdarúgó csapat a jelen megállapodás aláírását követően a magyar nemzeti bajnokság magasabb osztályába kerül, vevő jogosult üzletrészét az alábbi feltételek szerint megnövelni (vételi jog). A vevő a feljutás jogerős megállapítását követő 60 napon belül, az eladóhoz intézett írásbeli nyilatkozattal élhet jogával, azzal, hogy a Kft. többségi tulajdonosa az eladó marad. Előzőekre figyelemmel szerződő felek jelen szerződés aláírásával rögzítik, hogy a Kft. által működtetett labdarúgó csapat NBII-be történő feljutása esetén Eladó további 10%-os mértékű, míg NB1-be történő feljutás esetén további 6%-os mértékű üzletrészt értékesít független szakvéleményen alapuló vételár ellenében. Eladó jelen szerződés aláírásával kijelenti azt is, hogy amennyiben a Kft. többi tagja értékesíti az üzletrészét, úgy az Eladó elővásárlási jogával nem kíván élni. Szerződő felek rögzítik, hogy a Polgári Törvénykönyvről szóló 2013. évi V. törvény 3:167. § (2) bekezdése alapján, amennyiben a Kft. bármelyik tulajdonosa értékesíteni kívánja az üzletrészét, úgy a Kft. többi tulajdonosát és a Kft-t elővásárlási jog illeti meg.

9./ Eladó önkormányzat, jogügyletkötési képességgel rendelkezik, szerződéskötési képességét sem jogszabály, sem egyéb bármilyen körülmény nem zárja ki, nem korlátozza, és nem akadályozza; képviselője a jelen üzletrész adásvételi szerződés megkötéséhez esetlegesen szükséges felhatalmazásokkal rendelkezik.

10./ Vevő Svájcban bejegyzett gazdasági társaság, szerződéskötési képességét sem jogszabály, sem hatósági intézkedés nem zárja ki, nem korlátozza, és nem akadályozza. Vevő képviselője kijelenti, hogy a jelen üzletrész adásvételi szerződés megkötéséhez esetlegesen szükséges felhatalmazásokkal rendelkezik, továbbá jelen szerződés aláírásával egyidejűleg nyilatkozik arról, hogy a nemzeti vagyonról szóló törvény szerinti átlátható szervezetnek minősül.

11./ Szerződő felek a pénzmosás és a terrorizmus finanszírozása megelőzéséről és megakadályozásáról szóló 2017. évi LIII. törvény 8. § (1) bekezdése alapján ezen szerződés aláírásával úgy nyilatkoznak, hogy a saját nevükben illetőleg saját érdekükben járnak el, továbbá hozzájárulnak ahhoz, hogy az ellenjegyző ügyvéd valamennyi általuk közölt személyes adatukat kezelje, személyes okmányaikról másolatot, feljegyzést készítsen.

12./ Szerződő felek az üzletrész adásvételi szerződés elkészítésére és ellenjegyzésére megbízást és meghatalmazást adnak Dr. Linhárt Balázs ügyvéd részére (Szombathely, Király u. 1. I/1. KASZ szám: 36064595). A meghatalmazott a meghatalmazást a jelen okirat ellenjegyzésével elfogadja. Ezen szerződés okirat szerkesztési ügyvédi megbízási szerződésnek és ügyvédi tényvázlatnak is minősül, külön okiratba foglalást felek kifejezetten nem kérnek.

Eljáró ügyvéd a változásbejegyzési eljárást azt követően jogosult a Szombathelyi Törvényszék Cégbíróságánál kezdeményezni, miután a 3. pont szerinti vételár igazoltan megfizetésre került az eladó részére a jelen üzletrész adásvételi szerződés 4. pontjában írtak szerint.

13./ A jelen szerződésben nem szabályozott kérdésekben a Polgári Törvénykönyvről szóló 2013. évi V. törvény rendelkezései az irányadók.

Szerződő feleknek jelen három oldalas és 5 eredeti példányban készült üzletrész adásvételi szerződést az eljáró ügyvéd minden részletre kiterjedően megmagyarázta, kérdéseikre kimerítően válaszolt, a feleket az adásvétel, az adózás szabályairól tájékoztatta, amelynek megtörténte után felek a szerződést maguk is elolvasták és azt megértés és közös értelmezés után, mint szerződési akaratukkal mindenben megegyezőt, az ellenjegyző ügyvéd előtt saját kezűleg aláírták.

**Szombathely, 2025. ……………... napján**

|  |  |
| --- | --- |
| **..............................................................................**  **Szombathely Megyei Jogú Város Önkormányzata képviseletében: Dr. Nemény András polgármester**  **eladó** | **..........................................................................................**  **Delli Sport Invest AG képviseletében: Martin Dellenbach igazgatóság elnöke**  **vevő** |